钦定古今图书集成/历象汇编/庶征典/第186卷 > 王充论衡 > 《贺西内嘉莲表》柳宗元
## 钦定古今图书集成/历象汇编/庶征典/第186卷 > 王充论衡 > 《贺西内嘉莲表》柳宗元

臣某言：“今日某时，中使某至，奉宣圣旨，出西内神龙
寺前水渠内《合欢莲花图》一轴，示百僚。”神图焕开，异
彩交映，赞天地之合德，表神人以同欢。臣某诚欢诚
庆，稽首顿首。伏惟皇帝陛下，道协重华，庆传种德，陶
阴阳之粹美，孕造化之精英。吉庆每见于天心，发祥
必自于禁掖。是使双华擢秀，连蒂垂芳，香激大王之
风，影耀天泉之水。焕开宫沼，旁映给园。灵贶应期，天
龙护圣。宝历琼超于小劫，神功允洽于大千。臣某获
睹昇平，滥居荣宠。闻瑞应而称庆，仰绘事以增欢。无
任抃蹈喜跃之至。